Kunsill Affarijiet Barranin Brussell, 9 ta' Frar 2015 Il-Kunsill jikkundanna bis-saħħa l-attakki reċenti, li twettqu minn gruppi terroristiċi u individwi fl-Ewropa, il-Lvant Nofsani, l-Afrika u l-Asja. It-terroriżmu joħloq theddida diretta għall-pajjiżi kollha u għall-persuni kollha irrispettivament mill-ambjent etniku, ir-reliġjon jew it-twemmin tagħhom. F'dinja globalizzata, tali theddid jista' jiġi miġġieled biss permezz ta' kooperazzjoni internazzjonali u azzjoni nazzjonali determinata. F'dan il-kuntest, il-Kunsill itenni l-appoġġ qawwi tal-UE għar-riżoluzzjonijiet rilevanti tal-Kunsill tas-Sigurtà tan-NU, b'mod partikolari r-Riżoluzzjonijiet 2170 u 2178, u jitlob lill-pajjiżi kollha biex jieħdu l-miżuri meħtieġa biex jiżguraw l-implimentazzjoni tagħhom bla dewmien b'rispett sħiħ għad-drittijiet tal-bniedem u l-Istat tad-Dritt. Il-Kunsill jappella għal azzjoni komprensiva kontra t-terroriżmu skont l-Istrateġija tal-UE tal-2005 kontra t-Terroriżmu u f'konformità sħiħa mad-dritt internazzjonali, il-valuri fundamentali u l-istandards internazzjonali tad-drittijiet tal-bniedem. Filwaqt li l-Istati Membri għandhom ir-responsabbiltà primarja li jindirizzaw it-terroriżmu, l-UE fil-fatt tista' żżid il-valur b'ħafna modi. L-azzjonijiet meħuda fil-qasam tal-ġustizzja u l-affarijiet interni jeħtieġ li jkunu kkomplementati b'impenn u sensibilizzazzjoni esterni, speċjalment ma' pajjiżi fil-Lvant Nofsani, l-Afrika ta' Fuq, is-Saħel u l-Golf. Koordinazzjoni mill-qrib bejn l-azzjoni interna u esterna fuq naħa, u bejn l-atturi rilevanti tal-UE u l-Istati Membri tal-UE min-naħa l-oħra, ser ikabbru l-impatt tal-isforzi komuni tagħna. Jeħtieġ nagħmlu aktar enfasi fuq il-prevenzjoni tat-terroriżmu, b'mod partikolari l-ġlieda kontra r-radikalizzazzjoni, fuq ir-reklutaġġ, it-tagħmir u l-finanzjament tat-terroriżmu, u li jiġu indirizzati fatturi sottostanti bħal konflitt, faqar, proliferazzjoni tal-armi u fraġilità tal-istat li jipprovdu opportunitajiet biex gruppi terroristiċi jirnexxu. F'dan l-isfond, il-Kunsill jiddeċiedi li, bħala kwistjoni ta' urġenza, iżid l-azzjoni esterna tiegħu fil-ġlieda kontra t-terroriżmu b'mod partikolari fil-Mediterran, il-Lvant Nofsani, inkluż il-Jemen, u l-Afrika ta' Fuq, b'mod partikolari anke l-Libja, u s-Saħel. Il-ġlieda kontra t-terroriżmu (CT) ser tiġi integrata kompletament fil-politika barranija tal-UE. Dan jappella għal implimentazzjoni aċċellerata tal-Istrateġija tal-UE dwar is-Sirja u l-Iraq u Kontra t-Terroriżmu u l-Ġellieda Barranin (adottata fl-20 ta' Ottubru 2014) b'attenzjoni partikolari fuq ġellieda terroristiċi barranin u l-Komunikazzjoni tal-UE dwar il-Magreb. Il-Kunsill jilqa' l-Komunikazzjoni Konġunta dwar l-istrateġija reġjonali tal-UE għas-Sirja u l-Iraq kif ukoll it-theddida tad-Da'esh u jistenna b'interess l-implimentazzjoni tagħha mill-iktar fis possibbli. B'mod aktar speċifiku, il-Kunsill jilqa' l-inizjattivi li ġejjin li għandhom jiġu implimentati matul l-2015, li jibnu fuq dawk l-azzjonijiet li diġà qed jitwettqu fil-qasam tal-Ġustizzja u l-Affarijiet Interni u fil-Politika Barranija u ta' Sigurtà. It-tisħiħ tas-sħubijiet ma' pajjiżi ewlenin L-integrazzjoni tal-ġlieda kontra t-terroriżmu fid-djalogu politiku tal-UE ma' pajjiżi terzi biex jiġu promossi l-kooperazzjoni internazzjonali u l-implimentazzjoni ta' Riżoluzzjonijiet rilevanti tal-Kunsill tas-Sigurtà tan-NU. Isiru djalogi mmirati u mtejba dwar is-sigurtà u dwar il-ġlieda kontra t-terroriżmu mal-Alġerija, l-Eġittu, l-Iraq, l-Iżrael, il-Ġordan, il-Marokk, il-Libanu, l-Arabja Sawdija, it-Tuneżija u l-Kunsill ta' Kooperazzjoni tal-Golf. Il-kooperazzjoni mat-Turkija għandha wkoll tiġi msaħħa f'konformità mal-konklużjonijiet tal-Kunsill Affarijiet Ġenerali (KAĠ) ta' Diċembru 2014. Jissaħħaħ id-djalogu politiku mal-Lega tal-Istati Għarab, l-Organizzazzjoni tal-Kooperazzjoni Iżlamika, l-Unjoni Afrikana u strutturi reġjonali oħra rilevanti ta' koordinazzjoni, bħall-G5 tas-Saħel. L-iżvilupp ta' pjanijiet ta' azzjoni kontra t-terroriżmu li jibdew bil-Marokk, it-Tuneżija, l-Alġerija, l-Eġittu, il-Ġordan u l-Libanu, inkluż dwar miżuri biex jiġi skoraġġut u jitfixkel l-ivjaġġar tal-ġellieda terroristiċi barranin kif ukoll biex jiġi mmaniġġat ir-ritorn tagħhom. Ser tingħata attenzjoni wkoll lill-kooperazzjoni mmirata mal-pajjiżi tal-Balkani tal-Punent fil-ġlieda kontra t-terroriżmu u kontra l-estremiżmu vjolenti kif ukoll ma' pajjiżi oħrajn li huma affettwati mill-fenomenu tal-ġellieda terroristiċi barranin. Minħabba l-importanza tal-ħolqien ta' netwerks ta' dawk li jfasslu l-politika u esperti tas-sigurtà fuq iż-żewġ naħat tal-Mediterran, ser tiżdied parti ministerjali mal-grupp tal-Euromed dwar ġellieda terroristiċi barranin stabbilita mill-Koordinatur tal-UE għall-Ġlieda kontra t-Terroriżmu u s-SEAE. Jintbagħtu esperti dwar is-sigurtà/il-ġlieda kontra t-terroriżmu f'għadd ta' Delegazzjonijiet ewlenin tal-UE biex isaħħu l-kapaċità tagħhom li jagħtu kontribut għall-isforzi Ewropej fil-ġlieda kontra t-terroriżmu u jkollhom kuntatt b'mod aktar effikaċi mal-awtoritajiet lokali rilevanti, filwaqt li tissaħħaħ aktar il-kapaċità kontra t-terroriżmu fi ħdan is-SEAE. L-appoġġ għall-bini tal-kapaċità It-tnedija ta' proġetti ulterjuri ta' tisħiħ tal-kapaċitajiet u attivitajiet ma' pajjiżi tal-MENA interessati li jindirizzaw l-infurzar tal-liġi, il-ġustizzja kriminali, ir-riforma tas-settur tas-sigurtà, inklużi infrastruttura għall-kriżijiet, reazzjoni għall-kriżijiet u emerġenzi, il-kontroll fuq il-fruntieri u s-sigurtà tal-avjazzjoni, il-komunikazzjoni strateġika, ir-radikalizzazzjoni, it-trattament tat-theddida tal-ġellieda terroristi barranin, ir-reklutaġġ u l-finanzjament tat-terroriżmu, b'kont debitu tal-istandards internazzjonali tad-drittijiet tal-bniedem, f'kooperazzjoni mill-qrib mal-Europol, l-Eurojust, il-Frontex u s-CEPOL. L-UE ser twieġeb b'mod pożittiv għat-talba tal-Iraq għal assistenza kontra t-terroriżmu. Ser jiġu mnedija proġetti dalwaqt biex pajjiżi fir-reġjun tal-MENA jiġu megħjuna jimplimentaw ir-rakkomandazzjoni 2178 tal-KSNU dwar ġellieda terroristi barranin, biex tiġi impedita r-radikalizzazzjoni fil-Ġordan u l-Magreb. Fix-xhur li ġejjin, ser tingħata aktar għajnuna għat-tisħiħ tal-kapaċitajiet fil-ġlieda kontra t-terroriżmu lil pajjiżi fir-reġjun, b'mod partikolari relatata mat-theddida ta' ġellieda terroristi barranin, inklużi l-ġellieda li jirritornaw lejn il-pajjiż ta' oriġini tagħhom u r-riforma tas-settur tas-sigurtà. In-Netwerk ta' Sensibilizzazzjoni dwar ir-Radikalizzazzjoni ser jaħdem ma' pajjiżi interessati fir-reġjun dwar il-prevenzjoni tar-radikalizzazzjoni. L-UE ser taħdem biex tiżviluppa oqfsa għal skambju ta' informazzjoni u modi kif l-aġenziji tal-UE jimpenjaw ruħhom b'mod aktar strateġiku mal-pajjiżi fir-reġjun biex jissaħħu l-infurzar tal-liġi u l-kooperazzjoni ġudizzjarja. Il-ġlieda kontra r-radikalizzazzjoni u l-estremiżmu vjolenti L-appoġġ għal inizjattivi internazzjonali dwar il-ġlieda kontra r-radikalizzazzjoni u t-terroriżmu bħall-ewwel Ċentru Internazzjonali ta' Eċċellenza għall-Ġlieda kontra l-Estremiżmu Vjolenti ("Hedayah") f'Abu Dhabi, u il-Fond tal-Komunità Globali għall-Impenn u r-Reżiljenza (GCERF) f'Ġinevra, filwaqt li n-Netwerk tal-UE ta' Sensibilizzazzjoni dwar ir-Radikalizzazzjoni (RAN) joffri għarfien espert biex ikun hemm involviment ma' komunitajiet lokali kif ukoll ma' pajjiżi terzi. Ir-Rappreżentant Għoli, il-Kummissjoni u l-Koordinatur tal-UE għall-Ġlieda kontra t-Terroriżmu ser jipparteċipaw fis-Summit li ġej dwar il-Ġlieda kontra l-Estremiżmu Vjolenti u avvenimenti paralleli relatati f'Washington DC fit-18 u l-20 ta' Frar 2015. It-titjib tal-komunikazzjoni strateġika, l-iżvilupp ta' strateġija ta' sensibilizzazzjoni għad-dinja Għarbija, inkluż l-iżvilupp ta' kontronarrativi għall-propaganda terrorista, il-promozzjoni tad-drittijiet fundamentali, u b'kont meħud tal-użu ħażin dejjem aktar frekwenti tal-internet fir-radikalizzazzjoni, l-involviment permezz tal-mezzi tal-informazzjoni soċjali u t-tisħiħ tal-komunikazzjoni bl-Għarbi. F'dan il-proċess, aħna nistgħu nagħmlu użu mill-għarfien espert tal-Grupp Konsultattiv għall-Komunikazzjoni Strateġika dwar is-Sirja. L-iffaċilitar tad-djalogu bejn nies ta' fidi differenti, id-djalogu tas-soċjetà ċivili, il-kuntatti bejn il-persuni, skambji akkademiċi u kulturali. L-esplorazzjoni tal-possibbiltà li jinħoloq Ċirku ta' Persuni Eminenti mill-Ewropa u d-dinja Musulmana, biex jitħeġġu aktar skambji intellettwali u jiġu promossi djalogi tematiċi usa' dwar l-għeruq u r-ramifikazzjonijiet tat-terroriżmu u r-radikalizzazzjoni fuq is-soċjetajiet tagħna. F'dan il-kuntest, l-istituzzjonijiet rilevanti tal-UE jiġu mistiedna jkomplu jesploraw opportunitajiet ta' kooperazzjoni ma' atturi bħall-Fondazzjoni Anna Lindh għad-Djalogu bejn il-Kulturi f'Lixandra, l-Alleanza ta' Ċiviltajiet tan-NU fi New York u ċ-Ċentru internazzjonali għad-djalogu Interreliġjuż u Interkulturali "Re Abdullah Bin Abdulaziz" fi Vjenna. L-indirizzar tal-fatturi sottostanti tar-radikalizzazzjoni billi jiġu appoġġati inizjattivi fir-reġjun fir-rigward taż-żgħażagħ, l-edukazzjoni, it-taħriġ vokazzjonali, l-opportunitajiet tax-xogħol, is-soċjetà ċivili, ir-riforma tas-settur tas-sigurtà, ir-rwol tan-nisa. L-UE ser taħdem ma' organizzazzjonijiet ibbażati fuq it-twemmin, kif adatt. Ir-Rappreżentant Speċjali tal-UE għad-Drittijiet tal-Bniedem jiġi mistieden ikompli bl-isforzi tiegħu biex jiddefendi u jippromwovi l-libertà tal-espressjoni, il-libertà tar-reliġjon jew it-twemmin u l-valuri universali oħra b'mod partikolari fir-reġjun tal-MENA. Il-promozzjoni tal-kooperazzjoni internazzjonali It-tkomplija tal-appoġġ għall-kooperazzjoni man-NU fuq inizjattivi ta' tisħiħ tal-kapaċitajiet fil-ġlieda kontra t-terroriżmu fir-reġjun tal-MENA. L-UE ser issaħħaħ aktar l-impenn tagħha fil-Forum Globali kontra t-Terroriżmu (GCTF), inkluż billi ssawwar b'mod attiv inizjattivi ispirati mill-GCTF bħal Hedayah f'Abu Dhabi, il-Fond tal-Komunità Globali għall-Impenn u r-Reżiljenza (GCERF) u l-Istitut Internazzjonali tal-Ġustizzja u l-Istat tad-Dritt f'Malta. It-tisħiħ tal-kooperazzjoni ma' sħab u pajjiżi ewlenin dwar il-ġlieda kontra l-finanzjament tat-terroriżmu, b'mod partikolari l-finanzjament ta' Da'esh. L-UE organizzat sessjoni ta' ħidma kontra l-finanzjament ta' Da'esh flimkien mal-Istati Uniti, il-Kanada, l-Awstralja, l-Isvizzera, in-Norveġja, il-Ġappun u l-aġenziji tan-NU fi Brussell fl-4 u l-5 ta' Frar 2015 bil-għan li tintensifika l-isforzi tas-sensibilizzazzjoni u t-tisħiħ tal-kapaċitajiet f'pajjiżi terzi. L-UE ser timpenja ruħha mal-pajjiżi tal-Kunsill ta' Kooperazzjoni tal-Golf fi djalogu dwar il-ġlieda kontra l-finanzjament tat-terroriżmu, b'mod partikolari l-finanzjament ta' Da'esh, u ser jikkoopera mill-qrib ma' sħab, inkluż fil-koalizzjoni kontra l-ISIL. It-tisħiħ, fl-ambitu tal-parametri eżistenti, tar-rwol ta' INTCEN tal-UE bħala ċ-ċentru għall-valutazzjoni ta' intelligence strateġika fil-livell tal-UE, inkluż dwar il-ġlieda kontra t-terroriżmu. Fir-rigward tad-data tar-Reġistru tal-Ismijiet tal-Passiġġieri (PNR), aħna napprovaw kompletament id-Dikjarazzjoni Konġunta ta' Riga tal-Ministri ĠAI u qegħdin infittxu soluzzjonijiet tajba għall-iskambju ta' data tal-PNR ma' pajjiżi terzi rilevanti. Il-ġlieda kontra l-akkumulazzjoni u t-traffikar illeċiti ta' Armi Ħfief u ta' Kalibru Żgħir u l-munizzjon tagħhom skont l-Istrateġija tal-UE tal-2005, b'mod partikolari fil-Balkani tal-Punent u l-Libja, u l-promozzjoni tat-Trattat dwar il-Kummerċ tal-Armi fil-Viċinat tan-Nofsinhar tagħna. L-indirizzar ta' fatturi sottostanti u kriżijiet li għaddejjin Minħabba r-rwol li għandhom konflitti mhux solvuti fil-kuntest tar-radikalizzazzjoni u r-reklutaġġ, l-UE ser timmobilizza saħansitra aktar biex tipprova ssib soluzzjonijiet u terġa' tikkunsidra l-politika u l-approċċi attwali. L-UE ser ittaffi theddid terroristiku u ta' stabbiltà permezz tal-approċċ komprensiv tagħha li tgħaqqad għodod diplomatiċi, soċjoekonomiċi, tal-iżvilupp, il-prevenzjoni tal-konflitti, il-konsolidazzjoni tal-paċi u l-ġestjoni tal-kriżijiet. Ir-Rappreżentant Għoli u l-Kummissjoni jiġu mistiedna jkomplu jiżguraw fondi suffiċjenti u l-użu koerenti ta' strumenti biex tiġi indirizzata t-theddida tat-terroriżmu u jimxu b'mod effettiv minn twissija bikrija għal azzjoni bikrija. Il-ġlieda kontra t-terroriżmu, inkluż il-prevenzjoni tar-radikalizzazzjoni, fejn adatt, ser tiġi integrata fil-programmazzjoni tal-assistenza, bl-użu sħiħ tal-linji gwida tal-OECD dwar il-prevenzjoni tat-terroriżmu. Id-delegazzjonijiet tal-UE fir-reġjun intalbu jaħdmu mal-gvernijiet ospitanti tagħhom biex jidentifikaw malajr l-opportunitajiet għal proġetti ta' ġemellaġġ u ta' TAIEX fil-kuntest tal-ġlieda kontra t-terroriżmu. Dawn il-Konklużjonijiet ser iservu bħala kontribut tal-Kunsill Affarijiet Barranin għal diskussjoni fil-laqgħa informali tal-Kapijiet ta' Stat jew ta' Gvern fit-12 ta' Frar 2015. Il-Kunsill qabel li jerġa' jeżamina l-progress fl-implimentazzjoni fil-laqgħat tiegħu li jmiss, anke bil-ħsieb tal-laqgħat li jmiss tal-Kunsill Ewropew. Ara l-paġna tal-laqgħa